УхуакIуэхэр журналистхэм яхуозэ
Къэбэрдей-Балъкъэр Республикэм Ухуэныгъэмрэ гъуэгу хозяйствэмкIэ и министерствэм иджыблагъэ щекIуэкIащ 2019 — 2024 гъэхэм ятещIыхьа «Шынагъуэншэу щыт икIи фIагъ зиIэ автомобиль гъуэгухэр» лъэпкъ проектыр гъэзэщIа зэрыхъум теухуа пресс-конференц.
КъБР-м и жылагъуэ зэгухьэныгъэхэм я лIыкIуэхэр, блогерхэр, журналистхэр зыщIэупщIахэм жэуапхэр иратащ КъБР-м ухуэныгъэмрэ гъуэгу хозяйствэмкIэ и министрым и къуэдзэ — КъБР-м и архитектор нэхъыщхьэ Унэжокъуэ Анзор, «Гъуэгу хозяйствэмкIэ управленэ» къэрал кIэзонэ IуэхущIапIэм и унафэщI Акопян Рафаэль, Налшык къалэ округым и щIыналъэ администрацэм и Iэтащхьэм и къуэдзэ Ашэбокъуэ Анзор.
ЗэIущIэм къыщыхагъэщащ республикэм и гъуэгу хозяйствэм и лэжьыгъэр иужьрей зэманым, псом хуэмыдэу «Шынагъуэншэу щыт икIи фIагъ зиIэ автомобиль гъуэгухэр» лъэпкъ проектыр гъэзэщIэн зэрыщIадзэрэ, нэрылъагъуу зэрефIэкIуар.
Пресс-конференцым и кIэухым Унэжокъуэ Анзор жиIащ мыпхуэдэ зэIущIэхэр министерствэм щIэх-щIэхыурэ щрагъэкIуэкIыну зэрамурадыр.
